Here is a page extracted from Wikipedia that may contain CSS, HTML, and a lot of unformatted text.

Title: Sant Chuan (Toledo d'a Nata)
Content: Iste articlo tracta sobre Sant Chuan, que ye un lugar en a Fueva. Ta altros usos de «Sant Chuan» se veiga Sant Chuan (desambigación).

Sant Chuan (oficialment, en castellano, «San Juan», enantes «San Juan de Toledo de Lanata») ye un lugar aragonés d'o municipio d'a Fueva, en a provincia de Uesca y comarca de Sobrarbe. A suya población ye d'11 habitants (2011).

Sant Chuan se troba en as garras d'un cerro prominent, que en a redolada recibe o significativo nombre de «Toledo d'a Nata», en a baixant sud d'a Sierra Ferrera cara t'a depresión d'a Fueva, en estando-ie un d'os lugars mas oriental d'el que gosa decir-se Baixo Penyas. Como parte d'a subcomarca natural que ye a Fueva, no i queda mas ta l'este si que a Cabezonada y as Corz d'antes no s'arribe t'o Collau de Foradada, que desepara a Fueva y o Sobrarbe d'a vecina Ribagorza.

O nombre d'o lugar dimana d'a ilesia de Sant Chuan d'o Toledo d'a Nata, una ilesia romanica d'a primera mitat d'o sieglo XII que en primeras yera tributadera d'un castiello (mas especificament, un «toledo») que i heba en o cerro que domina o lugar. O castiello orichinal, en l'actualidat desapareixido, les dio lo nombre a la ilesia y a o cerro a on se trobaba, y ye d'él d'a on dimanan belaltros nombres historicos en a redolada, como o municipio de Toledo d'a Nata en o que fizon parte Sant Chuan y belaltros nuclios d'o Baixo Penyas.

Sant Chuan ye comunicau con a carretera N-260 (l'Aínsa-Campo) con una pista no asfaltada de 3,5 Km, que el comunica tamién con l'Atiart (aproximadament, a la mitat d'o recorrido). Guarda camins tradicionals, transitables a peu, que el comunican con a Cabezonada, en travesando as Natas, y con Moliniás y o Mediano por as faixas d'«o Coscollar».

A ilesia, restaurada en a primera mitat d'a decada de 2000, ye vesitable y disposa de vesitas guiadas en os meses de chuliol y agosto. As vesitas guiadas no se fan toz os días d'a semana, por o que cal informar-se enantes.

Demografía

Imáchens

Fiestas
15 d'agosto, Fiesta Mayor de Toledo d'a Nata, fendo-le honras a Santa María de l'Asumpción, que se celebra de conchunta con os vecins de Sant Per, con l'Atiart, a Cabezonada, Fuent de Campo y Fosau.
4 d'aviento, fiesta d'hibierno, fendo-le honras a Santa Barbara, que ye a patrona de a Cabezonada.

Referencias

Vinclos externos

Lugars d'a Fueva
Localidaz d'Aragón con fiestas patronals ta l'Asumpción
Localidaz d'a diocesi de Balbastro-Monzón en Sobrarbe